REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/110-13

21. mart 2013. godine

B e o g r a d

Z A P I S N I K

39. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 21. MARTA 2013. GODINE

Sednica Odbora je počela u 11,00 časova.

Sednicom je predsedavala Vesna Kovač, predsednica Odbora.

Pored predsednice, sednici su prisustvovali članovi Odbora: Zoran Antić, Veroljub Arsić, Vojislav Vujić, Zoran Kasalović, dr Milorad Mijatović, Zoltan Pek, Aleksandar Senić, Đorđe Stojšić i Dragan Tomić i i zamenici članova Odbora: Mirko Čikiriz, umesto Žike Gojkovića, Zoran Pralica, umesto Radmila Kostića i Mirjana Marjanović, umesto Dušice Nikolić.

Sednici nisu prisustvovali članovi Odbora: Žika Gojković, mr Božidar Đelić, Bojan Đurić, Radmilo Kostić, Dušica Nikolić, Radojko Obradović i Momo Čolaković.

Predsednica Odbora je predložila, a Odbor prihvatio da se dnevni red sednice, predložen u Sazivu, dopuni sa tačkom dnevnog reda „Razno“.

Nakon utvrđivanja kvoruma, na predlog predsednice, Odbor je većinom glasova (10 za, dva nisu glasala) utvrdio sledeći

D n e v n i r e d

1. Utvrđivanje Predloga odluke o izboru predsednika i šest članova Republičke komisije za zaštitu prava u postupcima javnih nabavki,

2. Razno.

Pre prelaska na rad po utvrđenom dnevnom redu, Odbor je većinom glasova (10 za, dva nisu glasala) usvojio Zapisnik 34. sednice Odbora.

**Prva tačka dnevnog reda:** Utvrđivanje Predloga odluke o izboru predsednika i šest članova Republičke komisije za zaštitu prava u postupcima javnih nabavki

Predsednica Odbora je istakla da je, posle sprovedenog javnog konkursa za izbor predsednika i članova Republičke komisije za zaštitu prava u postupcima javnih nabavki, Odbor utvrdio spisak od 13 kandidata koji su prošli testiranje i da sada Odbor treba glasanjem da utvrdi jednog kandidata za predsednika i šest kandidata za članove Republičke komisije.

Ona je pročitala spisak kandidata sa brojem bodova osvojenih na testiranju i to: Saša Varinac, 32 boda, od ukupno 32 boda; Borislav Galić, 30 bodova; Vesna Stanković, 30 bodova; Dragan Lalovac, 28 bodova; Hana Hukić, 30 bodova; Vesna Gojković Milin, 30 bodova; Ljubinka Rašeta, 30 bodova; Željko Grošeta, 28 bodova; Vuk Ranković, 28 bodova; Branislav Cvetković, 31 bod; Aleksandra Litričin, 28 bodova; Ristivoje Đokić, 28 bodova i Jasmina Milenković, 27 bodova.

Predsednica Odbora je obrazložila način glasanja za kandidate za predsednika i šest članova Republičke komisije za zaštitu prava u postupcima javnih nabavki. Odbor će glasati pojedinačno za svakog od kandidata za predsednika, za najmanje četiri člana i najviše dva člana Republičke komisije, s tim što će svaki član Odbora glasati po jednom za jednog kandidata. Glasaće se redom i na kraju će se na osnovu broja glasova koje je svaki kandidat osvojio, utvrditi lista kandidata.

Svi članovi Odbora su dobili spisak kandidata sa brojem osvojenih bodova i mestom za koje su konkurisali.

Odbor je prvo glasao za kandidate za predsednika Republičke komisije za zaštitu prava u postupcima javnih nabavki.

Za Sašu Varinca, kandidata za predsednika Republičke komisije, glasalo je 11 članova Odbora, protiv niko, dva člana Odbora bila su uzdržana.

### Za Borislava Galića, kandidata za predsednika Republičke komisije, nije glasao niko od članova Odbora.

### Za Vesnu Stanković, kandidata za predsednika Republičke komisije, nije glasao niko od članova Odbora.

### Za Dragana Lalovca, kandidata za predsednika Republičke komisije, nije glasao niko od članova Odbora.

### Predsednica Odbora je konstatovala da kandidat za predsednika Republičke komisije za zaštitu prava u postupcima javnih nabavki, Saša Varinac, ima najviše glasova članova Odbora.

### Odbor je, zatim, glasao za kandidate za najmanje četiri člana Republičke komisije za zaštitu prava u postupcima javnih nabavki. Odbor je glasao i za one kandidate koji su konkurisali na oba mesta, i za predsednika i za člana Republičke komisije.

### Za Borislava Galića, kandidata za člana Republičke komisije, glasala su dva člana Odbora.

### Za Vesnu Stanković, kandidata za člana Republičke komisije, glasalo je 10 članova Odbora.

### Za Dragana Lalovca, kandidata za člana Republičke komisije, nije glasao niko od članova Odbora.

### Za Hanu Hukić, kandidata za člana Republičke komisije, glasalo je 11 članova Odbora.

### Za Vesnu Gojković Milin, kandidata za člana Republičke komisije, glasalo je 9 članova Odbora.

### Za Ljubinku Rašetu, kandidata za člana Republičke komisije, glasala su dva člana Odbora.

### Za Vuka Rankovića, kandidata za člana Republičke komisije, glasala su tri člana Odbora.

### Za Željka Grošetu, kandidata za člana Republičke komisije, glasalo je sedam članova Odbora.

### Predsednica Odbora je konstatovala da su kandidati za najmanje četiri člana Republičke komisije za zaštitu prava u postupcima javnih nabavki, koji imaju najviše glasova članova Odbora: Hana Hukić, Vesna Stanković, Vesna Gojković Milin i Željko Grošeta.

### Odbor je, zatim, glasao za kandidate za najviše dva člana Republičke komisije za zaštitu prava u postupcima javnih nabavki.

### Za Branislava Cvetkovića, kandidata za člana Republičke komisije, glasalo je 10 članova Odbora.

### Za Aleksandru Litričin, kandidata za člana Republičke komisije, glasala su tri člana Odbora.

### Za Ristivoja Đokića, kandidata za člana Republičke komisije, glasalo je sedam članova Odbora.

### Za Jasminu Milenković, kandidata za člana Republičke komisije, glasala su dva člana Odbora.

### Predsednica Odbora je konstatovala da su kandidati za najviše dva člana Republičke komisije za zaštitu prava u postupcima javnih nabavki, koji imaju najviše glasova članova Odbora: Branislav Cvetković i

### Ristivoje Đokić.

Na predlog predsednice, Odbor je, većinom glasova, utvrdio listu kandidata za predsednika i šest članova Republičke komisijeza zaštitu prava u postupcima javnih nabavki i to:

- Saša Varinac, za predsednika,

- Hana Hukić, za člana,

- Vesna Stanković, za člana,

- Vesna Gojković Milin, za člana,

- Željko Grošeta, za člana,

- Branislav Cvetković, za člana i

- Ristivoje Đokić, za člana.

Odbor je većinom glasova (9 za, 1 protiv, 3 uzdržana) usvojio Predlog odluke o izboru predsednika i članova Republičke komisije za zaštitu prava u postupcima javnih nabavki, koju je podneo Narodnoj skupštini, u sledećem tekstu:

„Na osnovu čl. 140. stav 2. i 175. stav 5. Zakona o javnim nabavkama („Službeni glasnik RS“, broj 124/12) i člana 8. stav 1. Zakona o Narodnoj skupštini (“Službeni glasnik RS“, broj 9/10)

Narodna skuština Republike Srbije, na \_\_ sednici \_\_ redovnog zasedanja u 2013. godini, održanoj \_\_\_\_ 2013.godine, donela je

O D L U K U

O IZBORU PREDSEDNIKA I ČLANOVA REPUBLIČKE KOMISIJE ZA ZAŠTITU PRAVA U POSTUPCIMA JAVNIH NABAVKI

I

Za predsednika Republičke komisije za zaštitu prava u postupcima javnih nabavki bira se Saša Varinac, na period od pet godina.

II

Za članove Republičke komisije za zaštitu prava u postupcima javnih nabavki biraju se:

1. Hana Hukić, na period od pet godina,
2. Vesna Stanković, na period od pet godina,
3. Vesna Gojković Milin, na period od pet godina,
4. Željko Grošeta, na period od pet godina,
5. Branislav Cvetković, na period od pet godina,
6. Ristivoje Đokić, na period od pet godina.

Ovu odluku objaviti u „Službenom glasniku Republike Srbije“.

RS Broj \_\_

U Beogradu, \_\_ marta 2013. godine

NARODNA SKUPŠTINA REPUBLIKE SRBIJE

PREDSEDNIK

mr Nebojša Stefanović

O b r a z l o ž e nj e

Članom 140. Zakona o javnim nabavkama („Službeni glasnik RS“, broj 124/12) određeno je da predsednika i članove Republičke komisije za zaštitu prava u postupcima javnih nabavki bira i razrešava Narodna skupština, na predlog odbora Narodne skupštine nadležnog za finansije, nakon sprovedenog javnog konkursa.

Odbor za finansije, republički budžet i kontrolu trošenja javnih sredstava je, na 33. sednici, održanoj 28. januara 2013. godine, na osnovu člana 140. st. 2. i 6. Zakona o javnim nabavkama, doneo Odluku o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki, koja glasi:

„1. Pokreće se postupak za utvrđivanje predloga za izbor predsednika i članova Republičke komisije za zaštitu prava u postupcima javnih nabavki (u daljem tekstu: Republička komisija).

2. Oglašava se javni konkurs za izbor predsednika i članova Republičke komisije u tekstu koji je sastavni deo ove odluke.

3. Javni konkurs objaviti u ''Službenom glasniku Republike Srbije'', dnevnom listu ''Politika'', kao i na internet stranici Narodne skupštine [www.parlament.rs](http://www.parlament.rs).

4. Za predsednika i članove Republičke komisije može biti izabrano lice koje ispunjava uslove za izbor iz člana 141. Zakona o javnim nabavkama.

5. Nakon sprovedenog javnog konkursa, na predlog Odbora za finansije, republički budžet i kontrolu trošenja javnih sredstava, Narodna skupština donosi odluku o izboru predsednika i članova Republičke komisije.

6. O sprovođenju ove odluke staraće se generalni sekretar Narodne skupštine.

7. Ova odluka stupa na snagu danom donošenja.“

Tekst javnog konkursa, koji je sastavni deo ove odluke, glasi: „Na osnovu člana 140. st. 2. i 6. Zakona o javnim nabavkama („Službeni glasnik RS“, br.124/12) i Odluke o pokretanju postupka za utvrđivanje predloga za izbor predsednika i članova Republičke komisije za zaštitu prava u postupcima javnih nabavki 11 Broj 02-297/13 od 28. januara 2013. godine Narodna skupština, Odbor za finansije, republički budžet i kontrolu trošenja javnih sredstava, oglašava javni konkurs za izbor predsednika i šest članova Republičke komisije za zaštitu prava u postupcima javnih nabavki:

Za predsednika Republičke komisije za zaštitu prava u postupcima javnih nabavki (u daljem tekstu: Republička komisija) može biti birano lice koje ispunjava uslove potrebne za izbor za sudiju osnovnog suda, osim uslova u vezi sa Pravosudnom akademijom, i koje ima radno iskustvo od pet godina u oblasti javnih nabavki.

Najmanje četiri člana Republičke komisije se bira među licima koja ispunjavaju uslove potrebne za izbor za sudiju osnovog suda, osim uslova u vezi sa Pravosudnom akademijom, i koja imaju radno iskustvo od tri godine u oblasti javnih nabavki.

Najviše dva člana Republičke komisije se bira među licima koja imaju stečeno visoko obrazovanje iz naučne oblasti pravne, ekonomske ili tehničko-tehnološke nauke na studijama drugog stepena (diplomske akademske studije - master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine, najmanje pet godina radnog iskustva na poslovima javnih nabavki, stečen sertifikat za službenika za javne nabavke i koja ispunjavaju druge uslove propisane za rad u državnim organima.

Nakon sprovedenog javnog konkursa, na predlog Odbora za finansije, republički budžet i kontrolu trošenja javnih sredstava, Narodna skupština bira predsednika i članove Republičke komisije.

Predsednik i članovi Republičke komisije biraju se na period od pet godina.

Isto lice može dva puta biti birano za predsednika Republičke komisije.

Za člana Republičke komisije isto lice može biti birano najviše dva puta, pod uslovom da nije birano za predsednika Republičke komisije.

Predsednik, odnosno član Republičke komisije ne može obavljati drugu javnu funkciju, vršiti funkciju u političkoj stranci, niti obavljati bilo koju drugu funkciju, službu, posao, dužnost ili aktivnost koja bi mogla uticati na njegovu samostalnost u radu i postupanju ili koja bi umanjivala njegov ugled ili ugled funkcije predsednika, odnosno člana Republičke komisije.

**Uslovi za sve kandidate:**1) državljanstvo Republike Srbije;2) da nije osuđivan na kaznu zatvora od najmanje šest meseci; 3) da nije pokrenuta istraga ili podignuta optužnica; 4) stručnost, osposobljenost i dostojnost za obavljanje funkcije predsednika, odnosno člana Republičke komisije.

U**slovi za izbor predsednika Republičke komisije:**1) pravni fakultet; 2) položen pravosudni ispit; 3) najmanje tri godine radnog iskustva u pravnoj struci posle položenog pravosudnog ispita;4) radno iskustvo od najmanje pet godina u oblasti javnih nabavki.

**Uslovi za izbor najmanje četiri člana Republičke komisije:** 1) pravni fakultet;2) položen pravosudni ispit;3) najmanje tri godine radnog iskustva u pravnoj struci posle položenog pravosudnog ispita;4) radno iskustvo od najmanje tri godine u oblasti javnih nabavki.

**Uslovi za izbor najviše dva člana Republičke komisije:**1) stečeno visoko obrazovanje iz naučne oblasti pravne, ekonomske ili tehničko-tehnološke nauke na studijama drugog stepena (diplomske akademske studije – master, specijalističke akademske studije, specijalističke strukovne studije), odnosno visoko obrazovanje koje je zakonom izjednačeno sa akademskim nazivom master na osnovnim studijama u trajanju od najmanje četiri godine;2) radno iskustvo od najmanje pet godina na poslovima javnih nabavki;3) stečen sertifikat za službenika za javne nabavke.

**U izbornom postupku proveravaju se** poznavanje oblasti iz delokruga rada Republičke komisije, osposobljenost za rešavanje predmeta iz delokruga Republičke komisije, veština logičkog i analitičkog rezonovanja, organizacione sposobnosti, provera stručne osposobljenosti iz oblasti javnih nabavki - uvidom u podatke iz prijave, testiranjem i razgovorom.

**Rok** za podnošenje prijave na konkurs je 15 dana od dana objavljivanja konkursa u „Službenom glasniku Republike Srbije“.

**Prijava na konkurs** sadrži ime i prezime kandidata, datum i mesto rođenja, adresu stanovanja i broj telefona, podatke o obrazovanju, podatke o vrsti i dužini radnog iskustva sa opisom poslova na kojima je kandidat radio do podnošenja prijave na konkurs i odgovornosti na tim poslovima, opis poslova koje je kandidat obavljao u oblasti javnih nabavki, podatke o stručnom usavršavanju, posebnim oblastima znanja i poznavanju stranih jezika. U prijavi navesti da li se konkuriše na mesto predsednika Republičke komisije, člana Republičke komisije ili se konkuriše na oba mesta.

**Dokazi koji se prilažu uz prijavu na konkurs:** uverenje održavljanstvu; izvod iz matične knjige rođenih; uverenje da protiv kandidata nije pokrenuta istraga ili podignuta optužnica; diploma o stečenoj stručnoj spremi; isprave kojima se dokazuje radno iskustvo u struci (potvrde, rešenja i drugi akti iz kojih se može utvrditi na kojim poslovima i sa kojom stručnom spremom je stečeno radno iskustvo); overena fotokopija radne knjižice; uverenje o položenom pravosudnom ispitu (za izbor predsednika i najmanje četiri člana Republičke komisije); sertifikat za službenika za javne nabavke (za izbor najviše dva člana Republičke komisije).

Navedeni dokazi se dostavljaju u originalu ili fotokopiji, koja je overena u opštini ili sudu.

Isprave na stranom jeziku se dostavljaju u originalu ili kopiji, sa prevodom overenim od strane sudskog tumača.

**Prijave na javni konkurs podnose se na adresu:** Narodna skupština Republike Srbije, Odbor za finansije, republički budžet i kontrolu trošenja javnih sredstava, Trg Nikole Pašića 13, Beograd, sa naznakom: „Za javni konkurs za izbor predsednika i članova Republičke komisije za zaštitu prava u postupcima javnih nabavki“.

Prijave se mogu dostaviti lično ili putem pošte.

Neblagovremene, nedopuštene, nerazumljive ili nepotpune prijave i prijave uz koje nisu priloženi svi traženi dokazi u originalu ili fotokopiji overenoj u opštini ili sudu neće se razmatrati.

Sve dodatne informacije o konkursu mogu se dobiti u Odboru za finansije, republički budžet i kontrolu trošenja javnih sredstava, Kralja Milana 14, Beograd, telefon 011/3026-065.

Ovaj oglas se objavljuje u „Službenom glasniku Republike Srbije“, dnevnom listu „Politika“ i na internet stranici Narodne skupštine: [www.parlament.rs](http://www.parlament.rs).

Javni konkurs objavljen je u „Službenom glasniku Republike Srbije“ i dnevnom listu „Politika“, kao i na internet stranici Narodne skupštine 1. februara 2013. godine.

Članom175.st. 4, 5. i 6. Zakona o javnim nabavkama („Službeni glasnik RS“, broj 124/12), određeno je da mandat predsednika i članova Republičke komisije izabranih na osnovu Zakona o javnim nabavkama („Službeni glasnik RS“, broj 116/08) prestaje danom početka primene ovog zakona. Predsednik i članovi Republičke komisije biće izabrani u skladu sa odredbama ovog zakona u roku od 90 dana od dana stupanja na snagu ovog zakona i stupaju na dužnost danom početka primene ovog zakona.

Odbor za finansije, republički budžet i kontrolu trošenja javnih sredstava, na 33. sednici, održanoj 28.januara 2013. godine, usvojio je Zaključak kojim se obrazuje Radna grupa za utvrđivanje testa za proveru stručne osposobljenosti iz oblasti javnih nabavki kandidata za predsednika i članova Republičke komisije za zaštitu prava u postupcima javnih nabavki, u sledećem sastavu: dr Milorad Mijatović, predsednik, Radojko Obradović, Dejan Radenković, Radmilo Kostić i dr Vladimir Marinković, članovi i Milena Sandić, sekretar Radne grupe.

Odbor za finansije, republički budžet i kontrolu trošenja javnih sredstava, na 34. sednici, održanoj 27. februara 2013. godine, usvojio je principe za izradu testa i **sprovođenje** testiranja kandidata za izbor predsednika i članova Republičke komisije za zaštitu prava u postupcima javnih nabavki, koje je predložila Radna grupa: - da test bude kvalifikacioni, - da je potrebno da kandidati tačno odgovore na 75% od ukupnog broja pitanja; - da se test sastoji od 32 pitanja iz oblasti novog Zakona o javnim nabavkama, sa ponuđenim odgovorima; - da svako pitanje nosi jedan bod; - da testiranje traje 60 minuta; - da na testitanju nije dozvoljeno korišćenje dopunske literature; - da stručna lica iz Republičke uprave za javne nabavke predlože 60 mogućih pitanja od kojih će Odbor na sednici 30 minuta pre testiranja izabrati 32 pitanja i formirati test. Na ovoj sednici Odbor je, takođe, usvojio i Zaključak kojim se nadležnost Radne grupe za utvrđivanje testa za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki, proširuje i na pregled prijava na javni konkurs, prateće dokumentacije i ispunjenje uslova kandidata.

Odbor za finansije, republički budžet i kontrolu trošenja javnih sredstava, na 35. sednici, održanoj 5. marta 2013. godine, usvojio je Informaciju o radu Radne grupe za utvrđivanje testa za proveru stručne osposobljenosti iz oblasti javnih nabavki, pregled prijava na javni konkurs, prateće dokumentacije i ispunjenje uslova kandidata za izbor predsednika i članova Republičke komisije za zaštitu prava u postupcima javnih nabavki. Utvrđeno je da je od 22 prijave na javni konkurs, podneto osam prijava za predsednika Republičke komisije, od kojih su tri nepotpune, da je podneto 15 prijava za najmanje četiri člana, od kojih je pet nepotpuno, kao i da je podneto osam prijava za najviše dva člana, od kojih je jedna nepotpuna. Odbor je, takođe, usvojio Zaključak da se ne razmatraju nepotpune prijave i prijave uz koje nisu priloženi svi traženi dokazi, kako je navedeno u javnom konkursu. Na istoj sednici, Odbor je usvojio Zaključak da se testiranje kandidata za izbor predsednika i članova Republičke komisije za zaštitu prava u postupcima javnih nabavki, obavi 8. marta 2013. godine, u 13,00 časova, a da se na sednici Odbora, koja će se održati neposredno pre testiranja, od predloženih 60 utvrde 32 pitanja za test za proveru stručne osposobljenosti iz oblasti javnih nabavki kandidata za izbor predsednika i članova Republičke komisije, koji će kandidati polagati pod šifrom.

Odbor za finansije, republički budžet i kontrolu trošenja javnih sredstava, na 36. sednici, održanoj 8. marta 2013. godine, utvrdio je 32 pitanja za test za proveru stručne osposobljenosti iz oblasti javnih nabavki kandidata za izbor predsednika i članova Republičke komisije za zaštitu prava u postupcima javnih nabavki. Pored toga, Odbor je usvojio Zaključak kojim se obrazuje Radna grupa za formiranje testa, sprovođenje testiranja i pregled i utvrđivanje rezultata testiranja kandidata za izbor predsednika i članova Republičke komisije za zaštitu prava u postupcima javnih nabavki, u sastavu: dr Milorad Mijatović, predsednik, Radojko Obradović, Dejan Radenković, dr Vladimir Marinković i Đorđe Stojšić, članovi. Na istoj sednici, Odbor je doneo Zaključak kojim se dozvoljava korišćenje Zakona o javnim nabavkama na testiranju.

Radna grupa je, odmah po zaključenju sednice Odbora, formirala test od utvrđenih 32 pitanja.

Testiranje kandidata za izbor predsednika i članova Republičke komisije za zaštitu prava u postupcima javnih nabavki održano je 8. marta 2013. godine u 13,00 časova. Na testiranje je od pozvanih 16 izašlo 14 kandidata, koji su obavešteni o principima za izradu testa i **sprovođenje** testiranja kandidata.

Radna grupa, po završenom testiranju, izvršila je pregled testova, bodovanje i utvrdila rezultate testiranja kandidata za izbor predsednika i članova Republičke komisije za zaštitu prava u postupcima javnih nabavki. Testiranje je prošlo 13 od 14 kandidata.

Odbor za finansije, republički budžet i kontrolu trošenja javnih sredstava, na 38. sednici, održanoj 11. marta 2013. godine, obavio je razgovor sa kandidatima za izbor predsednika i članova Republičke komisije za zaštitu prava u postupcima javnih nabavki, koji su prošli testiranje.

Nakon sprovedenog javnog konkursa, Odbor za finansije, republički budžet i kontrolu trošenja javnih sredstava, na 39. sednici održanoj 21. marta 2013. godine, od 13 kandidata koji su prošli testiranje i razgovor, izabrao je kandidate za predsednika i šest članova Republičke komisije za zaštitu prava u postupcima javnih nabavki i utvrdio Predlog odluke o izboru predsednika i članova Republičke komisije za zaštitu prava u postupcima javnih nabavki, koju je podneo Narodnoj skupštini.

Odbor za finansije, republički budžet i kontrolu trošenja javnih sredstava predložio je Narodnoj skupštini, u skladu sa čl. 167. i 168. stav 3. Poslovnika Narodne skupštine, da donese po hitnom postupku, odluku o izboru predsednika i članova Republičke komisije za zaštitu prava u postupcima javnih nabavki, s obzirom da nedonošenje odluke može prouzrokovati štetne posledice za rad organa i organizacija.“

**Druga tačka dnevnog reda:** Razno

Predsednica je predložila da se stenogram sa 38. sednice Odbora dostavi Republičkom javnom tužiocu, radi daljeg postupanja iz njegove nadležnosti. Ona je ukazala da su na toj sednici, na kojoj je Odbor razgovarao sa kandidatima za izbor predsednika i članova Republičke komisije za zaštitu prava u postupcima javnih nabavki, izneti neki navodi o radu Republičke komisije koji upućuju na krivična dela.

U diskusiji su učestvovali i podržali ovaj predlog Dragan Tomić i dr Milorad Mijatović.

Odbor je prihvatio predlog predsednice Odbora da se stenogram sa 38. sednice Odbora, održane 11. marta 2013. godine, dostavi Republičkom javnom tužiocu, radi daljeg postupanja iz njegove nadležnosti.

Prepis tonskog snimka 39. sednice Odbora čini sastavni deo ovog zapisnika.

Sednica je zaključena u 11,35 časova.

ZA SEKRETAR-a ODBORA PREDSEDNIK ODBORA

Milena Sandić Vesna Kovač